Республикэпсо чемпионат
Налшык дэт «Олимпийский» спорт комплексым хэт «Атлант» тренажёр пэшым щекIуэкIащ щIылъу штангэр къэIэтынымкIэ (русский жим) Къэбэрдей-Балъкъэрым и зэхьэзэхуэрэ чемпионатрэ. Ар къызэрагъэпэщащ «Налшык» спорт школымрэ (директорыр Сурженкэ Русланщ) КъБР-м пауэрлифтингымкIэ федерацэмрэ (унафэщIыр Гъубж БетIалщ).
Республикэм и щIыналъэ куэдым къикIауэ спортсмени 100-м нэблагъэ зэхьэзэхуэм хэтащ.
Мы спорт лIэужьыгъуэр адрейхэм къащхьэщыкIыу зэ бгъэдыхьэгъуэкIэ нэхъыбэрэ къытебгъэзэжурэ штангэр пIэтын зэрыхуейрщ. Абы и фIыгъэкIэ нэрылъагъу мэхъу дэтхэнэми и къарумрэ я бэшэчагъымрэ здынэсыр.
НыбжьыщIэхэм я деж зыхэта гупхэм пашэныгъэр щаубыдащ Махуэ Марат (кг 60), Безыр Алим (кг 67,5-рэ), Щербаков Артур (кг 75-рэ), Абаев Сулим (кг 82,5-рэ), Елъкъэн Альберт (кг 90), Думэн Руслан (кг 100), Ахъмэт Джабулэт (кг 125-рэ).
ЦIыхухъу балигъхэм я деж къыщыхэжаныкIащ Борий Амир (кг 67,5-рэ), Сэхъу Мухьэжыр (кг 75-рэ), Елбэн Азэмэт (кг 82,5-рэ), Болэ Музэрин (кг 90), Шыбзыхъуэ Валерэ (кг 100), Къасым Феликс (кг 110-рэ), ТхьэмылIокъуэ Къазбэч (кг 140-рэ).
ТекIуахэм грамотэхэмрэ медалхэмрэ иратащ.
ЖЫЛАСЭ Замир.
